หุ้นปิดตลาดร่วง9.55จุด
หุ้นปิดตลาดที่ระดับ 996.42 จุด ลดลง 9.55 จุด หรือ -0.95% มูลค่าการซื้อขาย 42,040.97 ล้านบาท โดยดัชนีอ่อนตัวลงต่ำสุดที่ 996.09 จุดก่อนเด้งขึ้นเล้กน้อยก่อนปิด
25 พ.ย. 2553

หุ้นปิดตลาดที่ระดับ 996.42 จุด ลดลง 9.55 จุด หรือ -0.95% มูลค่าการซื้อขาย 42,040.97 ล้านบาท โดยดัชนีอ่อนตัวลงต่ำสุดที่ 996.09 จุดก่อนเด้งขึ้นเล้กน้อยก่อนปิด
น.ส.จิตรา อมรธรรม ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ฟินันเซีย ไซรัส  กล่าวว่า ตลาดหุ้นปรับตัวลงแรงในช่วงบ่ายหลังมีข่าวสถาบันจัดอันดับความน่าเชื่อถือแสตนดาร์ดแอนด์พัวร์ หรือ เอสแอนด์พีอยู่ระหว่างพิจารณามุมมองเชิงลบต่ออันดับความน่าเชื่อถือองค์กรของปตท.สผ. ( PTTEP) ซึ่งทำให้หุ้นถูกขายก่อนปิดภาคเช้าไม่กี่นาทีแล้ว ต่อเนื่องมาภาคบ่ายเมื่อนักลงทุนกังวลว่าโครงการมอนทาราที่ออสเตรเลียที่ปตท.สผ.มีปัญหาอยู่นั้นจะลามมายังบริษัท บ้านปูที่ทำธุรกิจในออสเตรเลียด้วย จึงขายหุ้นออกมา ส่งผลให้บรรยากาศลงทุนตลาดหุ้นไม่ค่อยดี สวนทางหุ้นเอเชีย
นอกจากนี้ยังมีกระแสข่าวลือปัญหาของเกาหลีใต้และเกาหลีเหนือที่มีข่าวว่ายิงกันอีกอาจลุกลามเป็นสงคราม ทำให้นักลงทุนฉวยทำกำไรออกมาก่อน ซึ่งในส่วนของนักลงทุนต่างชาติก็ยังทยอยขายก่อนหยุดยาว
 "ดัชนี 1,000 จุดเป็นจุดด้านจิตวิทยา พอนักลงทุนเห็นว่าแรงขายออกมาเยอะ จึงขายหุ้นออกเพื่อลดความเสี่ยงก่อน ดังนั้นพรุ่งนี้ต้องดูว่าจะกลับไปยืน 1,000 จุดได้หรือไม่ หากกลับไปยืนไม่อยู่โอกาสลงต่อมองแนวรับ 980 จุดและ 970 จุดตามลำดับ ส่วนแนวต้านยังอยู่จุดเดิม 1,000 จุด หากผ่านไปสู่แนวต้าน 1,015 จุด"น.ส.จิตรา กล่าว 
สำหรับหุ้น 5 อันดับแรกที่มีมูลค่าการซื้อขายสูงสุด ได้แก่PTT ปิดที่ 302 บาท ลดลง 8 บาท หรือ -2.58% มูลค่าการซื้อขาย 3,281 ล้านบาทTRUE ปิดที่ 6 บาท ลดลง 0.50 บาท หรือ -7.69% มูลค่าการซื้อขาย 3,077 ล้านบาทIVL ปิดที่ 49.50 บาท ราคาไม่เปลี่ยนแปลง มูลค่าการซื้อขาย 2,576 ล้านบาทBANPU  ปิดที่ 772 บาท ลดลง 24 บาท หรือ -3.02% มูลค่าการซื้อขาย 2,417 ล้านบาทTMB ปิดที่ 2.24 บาท เพิ่มขึ้น 0.14 บาท หรือ +6.67% มูลค่าการซื้อขาย 1,901 ล้านบาท